钦定古今图书集成/明伦汇编/氏族典/第077卷 > 《滕县志》 > 吴筠
## 钦定古今图书集成/明伦汇编/氏族典/第077卷 > 《滕县志》 > 吴筠

按《唐书吴筠传》：“筠字贞节，华州华阴人。通经谊，美文
辞，举进士不中。性高鲠，不耐沈浮于时，去居南阳倚
帝山。天宝初，召至京师，请隶道士籍。乃入嵩山，依潘
师正究其术。南游天台，观沧海，与有名士相娱乐，文
辞传京师。元宗遣使召见大同殿，与语甚悦，敕待诏
翰林，献《元纲》三篇。帝尝问道，对曰：‘深于道者，无如老
子五千文，其馀徒丧纸札耳’。”复问神仙冶炼法，对曰：
“此野人事，积岁月求之，非人主宜留意。”筠每开陈，皆
名教世务，以微言讽天子，天子重之。群沙门嫉其见
遇，而高力士素事浮屠，共短筠于帝，筠亦知天下将
乱，恳求还嵩山，诏为立道馆。安禄山欲称兵，乃还茅
山。而两京陷，江、淮盗贼起，因东入会稽剡中，大历十
三年卒，弟子私谥为“宗元先生。”始，筠见恶于力士而
斥，故文章深诋释氏。筠所善孔巢父、李白歌诗，略相
甲乙云。